SMS-gerugte oor Bloemhof onwaarArgieffoto Die polisie in Noordwes het bevestig dat ŉ boodskap wat op sosiale media oor dreigende gevaar in Bloemhof versprei word, onwaar is. Brig. Thulani Ngubane het Donderdag aan Maroela Media gesê die situasie in Boitumelong buite Bloemhof is gespanne en onvoorspelbaar, maar bevestig dat die gerugte onwaar is. ŉ Boodskap doen op sosiale media die ronde dat inwoners van Bloemhof se lewens in gevaar is. Die boodskap voer aan “die hele Bloemhof is omsingel met duisende swartes wat dreig om witmense se huise en besighede aan die brand te steek”. “Die gerug is onwaar. Niemand omsingel die dorp nie,” het Ngubane gesê. “Mense word versoek om nie die valshede verder te versprei nie.” Hy het gesê die polisie is op hoë gereedheid in die gebied. Die polisie het motoriste egter versoek om die N12 naby Bloemhof te vermy, aangesien betogers sporadies dié pad met brandende bande en klippe versper. Thandi Modise, premier van Noordwes, en afgevaardigdes van die provinsie gaan Donderdag om 15:00 inwoners van Boitumelong toespreek. ŉ Onafhanklike taakspan is aangestel om die inwoners se klagtes te ondersoek. Lees ook: Tiener in Bloemhof doodgeskiet Bloemhof brand weer ANC versoek kalmte in Bloemhof